יוון הקלאסית

ערך זה עוסק בתקופה בתולדות יוון העתיקה. אם התכוונתם למונח "קלאסי" בהתייחסות לשיא התרבות המערבית בעת העתיקה, ראו .
| כרונולוגיה של יוון בתקופה הקלאסית> תאריך | כרונולוגיה של יוון בתקופה הקלאסית> אירועים | כרונולוגיה של יוון בתקופה הקלאסית>  | כרונולוגיה של יוון בתקופה הקלאסית>  |
| --- | --- | --- | --- |
| המאה ה-5 לפנה"ס |  500 לפנה"ס - 494 לפנה"ס - המרד האיוני  490 לפנה"ס - קרב מרתון  480 לפנה"ס - 479 לפנה"ס - הפלישה הפרסית ליוון 480 לפנה"ס - קרב תרמופילאי 480 לפנה"ס - קרב ארטמיסיון 480 לפנה"ס - קרב סלמיס 479 לפנה"ס - קרב פלאטאיה 479 לפנה"ס - קרב מיקלה 477 לפנה"ס - 449 לפנה"ס - מלחמת הליגה הדלית  470 לפנה"ס - לידתו של סוקרטס  465 לפנה"ס - מרד תאסיה  464 לפנה"ס - רעידת אדמה בספרטה  464 לפנה"ס - מרד ההלוטים בספרטה  461 לפנה"ס - עלייתו של פריקלס על קדמת הבמה הפוליטית באתונה  460 לפנה"ס - 445 לפנה"ס - המלחמה הפלופונסית הראשונה  449 לפנה"ס - שלום קאליאס  449 לפנה"ס - 448 לפנה"ס - מלחמת הקודש השנייה  447 לפנה"ס - קרב קורונאה  431 לפנה"ס - 404 לפנה"ס - המלחמה הפלופונסית 431 לפנה"ס - 421 לפנה"ס - המלחמה הארכידמית 430 לפנה"ס - 429 לפנה"ס - מגפה באתונה 425 לפנה"ס - קרב פילוס 421 לפנה"ס - שלום ניקיאס 415 לפנה"ס - 413 לפנה"ס - מסע המלחמה האתונאי לסיציליה 411 לפנה"ס - שלטון הארבע מאות באתונה 404 לפנה"ס - קרב אייגוספוטמוי 404 לפנה"ס - ניצחון ספרטה במלחמה הפלופונסית 404 לפנה"ס שלטון שלושים הטיראנים 401 לפנה"ס מסע הרבבה וקרב קונקסה |  |  |
| המאה ה-4 לפנה"ס |  400 לפנה"ס או 399 לפנה"ס - 394 לפנה"ס - מלחמה בין ספרטה לפרס  395 לפנה"ס - 387 לפנה"ס - המלחמה הקורינתית  387 לפנה"ס - שלום אנטלקידס  385 לפנה"ס - יסוד האקדמיה האפלטונית  378 לפנה"ס - כינון הליגה האתונאית השנייה  371 לפנה"ס - קרב לאוקטרה  362 לפנה"ס - קרב מנטינאה  359 לפנה"ס - עלייתו של פיליפוס השני, מלך מוקדון על כס המלכות במוקדון  357 לפנה"ס – 355 לפנה"ס - מלחמת בעלות הברית של אתונה ופירוק הליגה האתונאית השנייה  355 לפנה"ס - 346 לפנה"ס מלחמת הקודש השלישית  338 לפנה"ס - קרב כירונאה  336 לפנה"ס - עליית אלכסנדר הגדול לשלטון  335 לפנה"ס - יסוד בית הספר של אריסטו בליקיאון  334 לפנה"ס - הפלישה של אלכסנדר הגדול לאימפריה הפרסית |  |  |
יוון הקלאסית הוא כינוי מקובל לתקופה היסטורית בת כ־150–200 שנה בתולדות יוון העתיקה, שתחילתה במאה ה־5 לפנה"ס וסופה במאה ה־4 לפנה"ס. הייתה זו תקופת פריחה גדולה בכל תחומי החיים ביוון, ובה הגיעה התפתחות הפוליס לשיאה. בין השאר, נוסדו אסכולות מובילות בפילוסופיה, חלה התפתחות רבה במדע, בשיטות הלוחמה ובחיי החברה היווניים. התפתחות חשובה הייתה בתחומי האמנות, ובמיוחד בפיסול ובארכיטקטורה. בתקופה זו הונחו יסודות ההיסטוריוגרפיה עם פעילותו של הרודוטוס, שנחשב להיסטוריון הראשון.
בתקופת יוון הקלאסית נודעה השפעה רבה לפולֵייס הגדולות – אתונה, ספרטה, ובמאה הרביעית גם תבאי. פולייס אלה נאבקו במשך כמאה שנה במאבק עיקש להשגת ההגמוניה ביוון, מאבק שהגיע לשיאו במלחמה הפלופונסית בין אתונה לבין ספרטה במחצית השנייה של המאה ה־5 לפנה"ס. ניצחונה של ספרטה במלחמה זו לא הביא שקט ליוון, והמלחמות על ההגמוניה נמשכו לאורך כל התקופה, עד אמצע המאה ה־4 לפנה"ס, אז עלתה לגדולה השכנה הצפונית, מוקדון, בהנהגתו של פיליפוס השני, אביו של אלכסנדר הגדול.
הפולייס לא פעלו בחלל ריק. מאפיין חשוב של תקופה זו הוא כינוס הפולייס לליגות, שהיו בריתות מדיניות וצבאיות ארוכות טווח. מקורן של הליגות בתקופה הארכאית, אך הן קיבלו דחיפה גדולה במהלך התקופה הקלאסית. בדרך כלל נשלטה הליגה על ידי פוליס חשובה, שסביבה התקבצו פולייס קטנות יותר. פרישה מברית כזאת הייתה נתקלת בדרך כלל בתגובה צבאית מצד הפוליס העיקרית, ולעיתים אף הוטל עונש על בעלת הברית הסוררת.
תקופה זו, אף שהייתה קצרה יחסית, סימנה את תחילתו של עידן תרבותי בתולדות אירופה. כיבושיו של אלכסנדר הגדול הביאו להפצת התרבות היוונית ברחבי העולם ההלניסטי. גם אחרי כיבוש יוון בידי הרפובליקה הרומית, שאימצה חלקים ניכרים מהתרבות היוונית, נפוצה התרבות היוונית בחלקים נרחבים של אירופה המערבית ואסיה.